MUAYYaN HUDUDDA (NOTARIAL OKRUGDA) NOTARIAL HARAKATLARNI AMALGA OShIRISh VAKOLATLARINI BERISh BOʻYIChA TANLOV OʻTKAZISh TARTIBI TOʻGʻRISIDAGI NIZOMGA OʻZGARTIRISh VA QOʻShIMChALAR KIRITISh HAQIDA
(other, 2011-01-01)

1. Oʻzbekiston Respublikasi Adliya vazirligi Hayʼatining 2005-yil 12-noyabrdagi 35-son qarori bilan tasdiqlangan Muayyan hududda (notarial okrugda) notarial harakatlarni amalga oshirish vakolatlarini berish boʻyicha tanlov oʻtkazish tartibi toʻgʻrisidagi nizomga (roʻyxat raqami 1521, 2005-yil 12-noyabr) (Oʻzbekiston Respublikasi qonun hujjatlari toʻplami, 2005-y., 46-son, 351-modda) ilovaga muvofiq oʻzgartirish va qoʻshimchalar kiritilsin. 2. Mazkur qaror davlat roʻyxatidan oʻtkazilsin va Idoraviy meʼyoriy hujjatlarni davlat roʻyxatidan oʻtkazish boshqarmasi (B. Boliyev) Oʻzbekiston Respublikasi vazirliklari, davlat qoʻmitalari va idoralari normativ-huquqiy hujjatlarining davlat reyestriga tegishli yozuv kiritsin. 3. Qonun hujjatlarini turkumlash va huquqiy axborot boshqarmasi (S. Nuriyev) va Notariat, FHDY va advokatura boshqarmasi (D. Yakubova) ushbu normativ-huquqiy hujjatni oʻn kun muddat ichida barcha manfaatdor shaxslarga yetkazilishi va “Oʻzbekiston Respublikasi qonun hujjatlari toʻplami” — “Sobraniye zakonodatelstva Respubliki Uzbekistan”da nashr etilishini taʼminlasin. 4. Ushbu qaror davlat roʻyxatidan oʻtkazilgan kundan boshlab oʻn kundan keyin kuchga kiritilsin. 5. Mazkur qaror ijrosini nazorat qilish vazir oʻrinbosari E. Kanyazov zimmasiga yuklatilsin. 1. 1-banddagi “yoki uning topshirigʻiga binoan Qoraqalpogʻiston Respublikasi Adliya vazirligi, viloyatlar va Toshkent shahar adliya boshqarmalari (bundan buyon matnda adliya boshqarmasi deb yuritiladi)” degan soʻzlar “(bundan keyingi oʻrinlarda Adliya vazirligi deb yuritiladi)” degan soʻzlar bilan almashtirilsin. 2. 2-band quyidagi tahrirda bayon etilsin: “2. Tanlov Adliya vazirligi qoshidagi apellatsiya komissiyasi (bundan keyingi oʻrinlarda komissiya deb yuritiladi) tomonidan oʻtkaziladi. Komissiya faoliyatini tashkil etish Adliya vazirligi tomonidan tasdiqlanadigan Apellatsiya komissiyasi toʻgʻrisidagi nizomga muvofiq amalga oshiriladi. Komissiyaning ishchi organi boʻlib Adliya vazirligining Notariat, FHDY va advokatura boshqarmasi (bundan keyingi oʻrinlarda ishchi organi deb yuritiladi) hisoblanadi”. 3. 3-band quyidagi mazmundagi ikkinchi xatboshi bilan toʻldirilsin: “Notariusning homiladorlik va tugʻish taʼtillariga, shuningdek, bolalarni parvarishlash taʼtillariga chiqishi munosabati bilan notarius lavozimi vaqtincha boʻshagan hollarda ham tanlov oʻtkazilishi mumkin”. 4. 6 va 7-bandlar quyidagi tahrirda bayon etilsin: “6. Notarius lavozimi boʻshagandan (vaqtincha boʻshagandan) keyin Qoraqalpogʻiston Respublikasi Adliya vazirligi, viloyatlar va Toshkent shahar adliya boshqarmalari (bundan keyingi oʻrinlarda adliya boshqarmasi deb yuritiladi) bu haqda buyruq chiqarilgan kunning ertasidan kechiktirmay Adliya vazirligini (buyruqni ilova qilgan holda) xabardor qiladi. Tegishli adliya boshqarmasining xabarnomasi olingan yoki qoʻshimcha (yangi) notarius lavozimi taʼsis etilgan kundan boshlab yetti kun ichida ishchi organi tomonidan markaziy roʻznomalarda hamda adliya boshqarmalari orqali mahalliy roʻznomalarda tanlov oʻtkazish toʻgʻrisida eʼlon beriladi. Tanlov oʻtkazish toʻgʻrisidagi eʼlonda quyidagilar koʻrsatilishi lozim: tanlov oʻtkazilayotgan notarius vakolatlari amal qiladigan notarial okrug va davlat notarial idorasining nomi; tanlovda ishtirok etuvchilarga qoʻyiladigan talablar. Ushbu talablar mazkur Nizomning 8-bandiga muvofiq eʼlon qilinadi; tanlovda ishtirok etish uchun taqdim etiladigan hujjatlar va ularni taqdim etishning oxirgi sanasi. Bunda hujjatlarni taqdim etish muddati kamida bir oy etib belgilanadi; tanlov oʻtkazish joyi va ayrim hollarda tanlov oʻtkazish sanasi. Agar tanlov notariusning homiladorlik va tugʻish taʼtillariga, shuningdek, bolalarni parvarishlash taʼtillariga chiqishi munosabati bilan oʻtkazilayotgan boʻlsa, eʼlonda bu haqda koʻrsatib oʻtilishi lozim. Tanlov oʻtkazish toʻgʻrisidagi eʼlon qoʻshimcha ravishda markaziy va mahalliy televideniye, radio hamda internet tarmogʻi orqali berilishi mumkin. 7. Bitta notarial idoraning ikki yoki undan ortiq notarius lavozimlariga tanlovlar komissiyaning alohida majlislarida oʻtkaziladi”. 5. 9-band quyidagi tahrirda bayon etilsin: “9. Tanlovda ishtirok etish istagini bildirgan shaxs (bundan buyon matnda talabgor deb yuritiladi) Adliya vazirligiga quyidagi hujjatlarni taqdim etadi: komissiya nomiga ariza; pasport nusxasi; belgilangan shaklda toʻldirilgan shaxsiy varaqa; mehnat daftarchasining notarial tasdiqlangan nusxasi; notarial faoliyat bilan shugʻullanish huquqini beruvchi litsenziyaning notarial tasdiqlangan nusxasi; oxirgi ish joyidan berilgan mehnat faoliyati toʻgʻrisidagi tavsifnoma. Mazkur Nizomning 8-bandi ikkinchi va uchinchi xatboshilarida koʻrsatilgan talabgorlar yuqorida koʻrsatilgan hujjatlarga qoʻshimcha ravishda tegishlicha malaka imtihoni qayta topshirganligi haqida malaka komissiyasining qaroridan koʻchirma hamda Adliya vazirligi rahbariyati yoki adliya boshqarmasi boshligʻi tomonidan imzolangan maʼlumotnomani taqdim etadi. Talabgor oʻzining kasbiy tayyorgarligini aks ettiruvchi boshqa hujjatlarni yoxud ularning notarial tasdiqlangan nusxasini taqdim etishi mumkin”. 6. 10-bandda: birinchi xatboshisi quyidagi tahrirda bayon etilsin: “Tanlovda ishtirok etish uchun taqdim etilgan hujjatlar ishchi organi tomonidan qabul qilinadi va talabgorga qabul qilib olingan hujjatlar roʻyxati va sanasi koʻrsatilgan tilxat beriladi. Hujjatlar Adliya vazirligining devonxonasida roʻyxatdan oʻtkaziladi”; ikkinchi xatboshisidagi “Komissiyaning masʼul kotibi” degan soʻzlar “Ishchi organi” degan soʻzlar bilan almashtirilsin. 7. 11-band quyidagi tahrirda bayon etilsin: “11. Ishchi organi tomonidan har bir talabgorning hujjatlari alohida oʻrganib chiqiladi va talabgorlarni tanlovda ishtirok etishga qoʻyish yoki rad etish toʻgʻrisida xulosa tuziladi. Mazkur xulosa komissiya raisi tomonidan tasdiqlanadi. Barcha talabgorlarning hujjatlarini oʻrganish natijalariga koʻra, ishchi organi tomonidan tanlov oʻtkazish toʻgʻrisida yoki tanlov oʻtkazishga qayta eʼlon berish toʻgʻrisida xulosa tuziladi va u komissiya raisi tomonidan tasdiqlanadi. Tanlov oʻtkazish toʻgʻrisidagi xulosada tanlov oʻtkaziladigan sana koʻrsatib oʻtilishi lozim, agar tanlov oʻtkazish toʻgʻrisidagi eʼlonda tanlov oʻtkaziladigan sana koʻrsatilmagan boʻlsa”. 8. 12-bandda: birinchi xatboshisidagi “komissiya” va “qaror qabul qilinadi” degan soʻzlar tegishlicha “ishchi organi” va “xulosa tuziladi” degan soʻzlar bilan almashtirilsin; yettinchi xatboshisidagi “qaror qabul qilingan kundan boshlab oʻn kundan kechiktirmay” degan soʻzlar “xulosa komissiya raisi tomonidan tasdiqlangan kundan boshlab yetti kun muddat ichida” degan soʻzlar bilan almashtirilsin. 9. 14, 15 va 16-bandlar quyidagi tahrirda bayon etilsin: “14. Mazkur Nizomning 8-bandida belgilangan talablarga javob bermagan va tanlovda ishtirok etish uchun ushbu Nizomning 9-bandi ikkinchi — sakkizinchi xatboshilarida nazarda tutilgan tegishli hujjatlarni toʻliq hajmda taqdim qilmagan talabgorga tanlovda ishtirok etish rad etiladi. Ushbu Nizomning 35 va 37-bandlarida nazarda tutilgan asoslar mavjud boʻlgan taqdirda ham talabgorga tanlovda ishtirok etish rad etiladi. 15. Tanlovda ishtirok etishga qoʻyilgan yoki tanlovda ishtirok etishi rad etilgan har bir talabgorga komissiya raisi tomonidan tegishli xulosa tasdiqlangandan keyin ikki kun muddat ichida ishchi organi tomonidan mazkur Nizomning 1 yoki 1a-ilovasiga muvofiq shaklda yozma xabarnoma yuboriladi. Tanlov oʻtkazishga qayta eʼlon berish toʻgʻrisida xulosa tasdiqlangan taqdirda, keyingi kundan kechiktirmay bu haqda talabgorlarga mazkur Nizomning 1b-ilovasiga muvofiq shaklda yozma xabarnoma yuboriladi. 16. Tanlov tegishli xulosa tasdiqlangan kundan boshlab besh kundan soʻng, lekin oʻn kundan kechiktirmay oʻtkaziladi”. 10. 17-banddagi “yetti kun oldin tegishli adliya organi binosida” degan soʻzlar “besh kun oldin Adliya vazirligining fuqarolarni qabul qilish xonasida” degan soʻzlar bilan almashtirilsin. 11. 19-banddagi “qatnashgan vaqtdagina” degan soʻzlar “qatnashganda” degan soʻz bilan almashtirilsin. 12. 23-bandda: uchinchi xatboshisidagi “adliya organining” degan soʻzlar “Adliya vazirligining” degan soʻzlar bilan almashtirilsin; toʻrtinchi xatboshisidagi “adliya organi rahbarining imzosi va adliya organining” degan soʻzlar “komissiya raisi tomonidan imzolangan va Adliya vazirligining” degan soʻzlar bilan almashtirilsin. 13. 26-bandning ikkinchi xatboshisi “adabiyotlardan” degan soʻzdan keyin “har qanday turdagi texnika vositalaridan” degan soʻzlar bilan toʻldirilsin. 14. 27-bandning birinchi xatboshisidagi “hamda talabgorning bilim darajasini aniqlash” degan soʻzlar chiqarib tashlansin. 15. 28-bandning ikkinchi xatboshisi quyidagi tahrirda bayon etilsin: “Baholash byulletenidagi ballar hisoblab chiqiladi, hisoblash natijasi yuzasidan hisoblash guruhi tomonidan imzolangan dalolatnoma tuziladi va komissiya aʼzolariga eʼlon qilinadi”. 16. 29-band quyidagi tahrirda bayon etilsin: “29. Tanlov natijasiga koʻra eng koʻp ball olgan talabgor tanlovda gʻolib deb topiladi. Gʻolib deb topilgan talabgorning ballari tanlovda olinishi mumkin boʻlgan eng yuqori ballning 50 foizidan kam boʻlmasligi lozim. Eng koʻp ball toʻplagan talabgorning yoki mazkur Nizomning 13-bandida belgilangan asoslarga koʻra tanlovda ishtirok etgan talabgorning ballari tanlovda olinishi mumkin boʻlgan eng yuqori ballning 50 foizidan kam boʻlsa, komissiya tanlov oʻtkazishga qayta eʼlon berish toʻgʻrisida qaror qabul qiladi”. 17. 30-banddan “ochiq” degan soʻz chiqarib tashlansin. 18. 31-bandda: ikkinchi xatboshisidagi “Mazkur yigʻilish bayonnomasida” degan soʻzlar “Bayonnomada” degan soʻzlar bilan almashtirilsin; yettinchi xatboshisidagi “bermaganligi” degan soʻz “javob bera olmaganligi” degan soʻzlar bilan almashtirilsin. 19. 32-bandning birinchi xatboshisi quyidagi tahrirda bayon etilsin: “Komissiyaning bayonnomasi bir nusxada tuziladi. Tanlovdan soʻng uch kun ichida bayonnomadan koʻchirma tanlov gʻolibi bilan mehnat shartnomasini tuzish va uni notarius lavozimiga tayinlash toʻgʻrisidagi buyruq qabul qilish uchun adliya boshqarmasiga yuboriladi. Bayonnoma tanlov boʻyicha yigʻmajildga tikib qoʻyiladi”. 20. 33-bandda: birinchi xatboshisidagi “talabgorni” degan soʻz “talabgor bilan mehnat shartnomasini tuzish va uni adliya boshqarmasi tomonidan” degan soʻzlar bilan almashtirilsin; quyidagi mazmundagi ikkinchi xatboshi bilan toʻldirilsin: “Agar tanlov notariusning homiladorlik va tugʻish taʼtillariga, shuningdek, bolalarni parvarishlash taʼtillariga chiqishi munosabati bilan oʻtkazilgan boʻlsa, tanlov gʻolibi bilan muddatli mehnat shartnomasi tuziladi va adliya boshqarmasi tomonidan tegishli buyruq chiqariladi”. 21. 34-bandda: birinchi xatboshisi quyidagi tahrirda bayon etilsin: “Tanlov gʻolibi bilan mehnat shartnomasini tuzish va uni notarius lavozimiga tayinlash haqidagi adliya boshqarmasining buyrugʻi komissiya bayonnomasidan koʻchirma olingan kundan boshlab uch kundan kechiktirmay chiqariladi”; ikkinchi xatboshisi chiqarib tashlansin; uchinchi xatboshi ikkinchi xatboshi deb hisoblansin. 22. 35-bandning ikkinchi xatboshisi quyidagi tahrirda bayon etilsin: “Buning uchun talabgor tegishli adliya boshqarmasiga ariza bilan murojaat etishi lozim. Ariza kelib tushgan tegishli adliya boshqarmasi bu haqda shu kunning oʻzida Adliya vazirligini xabardor qiladi. Bunday talabgor bir yil davomida keyingi tanlovlarga qoʻyilmaydi”. 23. 38-bandda: birinchi xatboshisi quyidagi tahrirda bayon etilsin: “Oʻtkazilgan har bir tanlov boʻyicha materiallar ishchi organining alohida yigʻma jildida yuritiladi”; ikkinchi xatboshisidagi “tegishli adliya organida” degan soʻzlar “Adliya vazirligida” degan soʻzlar bilan almashtirilsin. 24. VII-boʻlim quyidagi tahrirda bayon etilsin: 39. Komissiya qarorlari ustidan sudga shikoyat qilinishi mumkin. 40. Mazkur Nizom talablarining buzilishida aybdor shaxslar qonun hujjatlarida belgilangan tartibda javobgarlikka tortiladi”. 25. 1, 1a, 1b va 2—4-ilovalar mazkur oʻzgartirish va qoʻshimchalarning 1—6-ilovalariga muvofiq tahrirda bayon etilsin.